Nová vlastenecká tradícia.
V dnešnom katastri obce Veľké Vozokany, kde sa pred 374 rokmi, 27.8 1652, odohrala víťazná bitka jednotiek domobrany proti regulárnej tureckej armáde, vedenej ostrihomským vezírom Karim Mustafom, sa v sobotu, 22. augusta 2026, zišli vlastenci a zástupcovia občianskych a vlasteneckých organizácií, aby si pripomenuli hrdinské činy našich predkov, ktorí odvážne bojovali proti presile a dokázali zvíťaziť a zachrániť svoje domovy. Je to vzácny a poučný príklad pre nás, súčasníkov. Na mieste bitky, v ktorej padli štyria synovia rodu Esterházy, sa nachádza veľkolepý pomník – mohutný lev, ktorý akoby chráni túto zem... 
[bookmark: _GoBack] Na pamätné miesto pri Vozokanoch prišli ľudia, ktorým ozaj záleží na tom, aby Slovensko bolo nezávislým, slobodným a suverénnym štátom. Vlastenci sa snažia zmeniť situáciu k lepšiemu, pretože nie sú spokojní so súčasnou politickou situáciou, ktorú charakterizuje najmä morálny rozklad spoločnosti. Záleží im na tom, v akom stave zanecháme Slovensko našim potomkom. Pri pomníku - bronzovom Vozokanskom levovi sa stretávajú každý rok. Organizátor podujatia, Vlastenecký inštitút Petra Šveca, pozval na toto významné podujatie všetkých, ktorí sú hrdí na víťazstvo slovensko-uhorských domobrancov nad obrovskou presilou tureckých vojsk. Vlastenecký inštitút bol prvý, kto začal  hovoriť o potrebe suverenity a zaviedol do slovenskej politiky termín štátna suverenita, ktorý teraz slovenskí politici veľmi radi používajú. Toto víťazstvo vnímame ako inšpiráciu a motiváciu, aby sme získali pre Slovensko ozajstnú slobodu, a nezávislosť. Bronzová socha  je významným myšlienkovým posolstvom aj pre súčasnosť: Bronzový lev svojou prednou pravou labou drví zástavu nepriateľa s islamským polmesiacom na vrchole stožiara. Autor sochy, Vojtech Markup, určite netušil, ako sa tento symbol víťazstva stane aktuálnym v 21. storočí...  Záštitu nad podujatím prevzal Jozef Prokeš, bývalý podpredseda Národnej rady SR a vlády Slovenskej republiky, a Peter Švec ml., syn zosnulého plukovníka Petra Šveca. Prvý a hlavný  príhovor na podujatí mala starostka obce Veľké Vozokany pani Justína Pálková. Zhrnula historické fakty o bitke ako aj pohnutú nedávnu minulosť, keď sa obrovskú bronzovú sochu pokúsili ukradnúť zlodeji drahých kovov. Dokázali poltonovú sochu zhodiť z podstavca, ale nedokázali ju odviezť. Vážne ju však poškodili a oprava bola nákladná a dlhá. V súčasnosti získala obec grant od ministerstva obrany na kompletnú renováciu sochy a celého okolia pamätníka. Architektonické doriešenie celého priestoru umožní vytvoriť dôstojný a úctyhodný areál tohto pamätného miesta.  
K prítomným následne prehovorili Jozef Prokeš, v súčasnosti čestný predseda Vlasteneckého inštitútu, za Maticu Slovenskú Juraj Gajdoš, Zuzana Uhríková, a kolega a priateľ Petra Šveca, plukovník vo výslužbe Peter Pukan. Medzi prejavmi rečníkov svojimi vystúpeniami spríjemňovali atmosféru podujatia členovia folklórneho súboru Drieňovanka. Podujatie malo vysokú spoločenskú úroveň.

